**Program drugega vrhunca EPK Pohod za Evropo**

# **(1.**–**10. maj 2025)**

četrtek, 1. maj

**BREZMEJNI** **POHOD PRIJATELJSTVA Z BREZMEJNO ZABAVO**

(Trg Evrope in EPIC distrikt)

Edinstveni Pohod prijateljstva, ki bo že tretje leto simbolično povezal Novo Gorico in Gorico, bo letos nadgrajen z drugimi športi in kulturnimi intervencijami v Brezmejni pohod prijateljstva. Dogodek obuja tradicijo legendarnega pohoda iz 70. in 80. let, ko je na tisoče ljudi enkrat letno prečkalo mejo brez preverjanja. Danes mesti skupaj gradita prihodnost, pohod pa ostaja simbol povezovanja, zdravega načina življenja in skupnosti. Podate se lahko na 7, 12 ali 16 kilometrov dolgo traso ter uživate v bogatem programu. Pridružila se nam bodo še druga športna društva z obeh strani meje, delegacije iz pobratenega mesta Celovca ter Chemnitza, ki je prav tako evropska prestolnica v letu 2025.

● 8.00–10.00: zbiranje in prijava udeležencev,

● 9.00: uradna otvoritev Brezmejnega pohoda prijateljstva s pozdravnimi nagovori županov,

● 9.30: začetek pohoda in začetki ostalih športov z video vklopi,

● 12.00–14.00: zaključki različnih športov na Trgu Evrope,

● 14.00–15.00: podelitev nagrad s kulturnim programom in skupinsko fotografijo,

● 15.30–23.00: Brezmejna zabava s celodnevnim glasbenim programom s Klangkarussel (AT), Spillerjem (IT), z Vanillaz (SI/HR) in s Timom Urbanyo (SI).

**Brezmejna zabava** nadaljuje dogajanje v zvokih otvoritvene slovesnosti, kjer se predstavlja elektronska glasba brezmejnega območja Alpe-Adria v duhu 60. obletnice pobratenja občin te regije. Glavna zvezda je avstrijski elektronski duo Klangkarussell, znan po številnih uspešnicah, ki je februarja letos izdal svoj novi singel Afterglow, pridružil pa se jim bo še italijanski Spiller, hrvaško-slovenski dvojec Vanillaz in slovenska Tim Urbanya ter Roli.

Otvoritev projekta **Prehajanja / Crossings** kolektiva BridA na Bevkovem Trgu

S tehnologijo virtualne resničnosti, svetlobnimi učinki in z umetniškim performansom se v interakciji z arhitekturo in obiskovalci gradi povsem novo somestje. Performans v okviru uradnega programa GO! 2025 organizira zavod BridA, ki je v središče Nove Gorice že prinesel Luno in Mars.

petek, 2. maj

**BREZMEJNA KOŠARKA**

(Trg Evrope in EPIC distrikt)

Turnir v košarki 3-na-3 za mladince in mladinke, stare med 11 in 17 let, s slovenskimi in italijanskimi udeleženci v sodelovanju slovenskih in italijanskih športnih društev s predstavitvijo SPF projekta GO! Hoop. Poleg turnirja bodo potekala tekmovanja v zabijanju in v trojkah, ogledali si bomo lahko cheerleading vložke in uživali v glasbenem programu.

sobota, 3. maj

**BREZMEJNA ULICA z mladinskim evropskim prvenstvom v brejkanju**

Breakdance je zvrst plesa, ki se je prvič pojavila v 70. letih v newyorškem Bronxu, lani pa prvič na poletnih olimpijskih igrah v Parizu. Kvalifikacije za mladinsko evropsko prvenstvo bodo v različnih kategorijah, kot so mlajši od 12 let, mlajši od 18 let in 2-na2, tako za dekleta kot tudi fante z brezmejnimi sodniki. Poleg tekme bodo potekale tudi plesne predstave, delavnice za DJ-je in MC-je, plesni vložki lokalnih plesnih društev, sledil pa bo zabavni program z DJ-jem in bandom, razstavo grafitov in stripov.

nedelja, 4. maj

**BREZMEJNI NOGOMET / CALCETTO**

Turnir v malem nogometu 3-na-3 in ekshibicijska tekma, na kateri bodo sodelovali znani slovenski in italijanski športniki. Poleg tega bo organiziran tudi turnir v namiznem nogometu (»calcettotu«) in plesni cheerleading vložki lokalni plesnih društev ter zabavni program s koncertom skupine Avtomobili.

ponedeljek, 5. maj

**OTROČJE LAHKO** – Moja meja je lahko tudi balon

Dogodek uradnega programa Otročje lahko vključuje ustvarjalne delavnice in družabne igre za najmlajše v sodelovanju z vrtci in s prvo triado osnovne šole. Program bo dopolnil DJ za otroke na lokaciji izboljšani verziji xMobila. V programu bodo sodelovali tudi dijaki Umetniške gimnazije Nova Gorica, ki bodo dopoldan pripravili presenečenje za starše s skulpturami iz okoli 1000 balonov iz eko lateksa, ki jih bodo ob 17.30 spustili v zrak.

Dogajanje bo obogatil program Syum-ballo s predstavitvijo participativnega umetniškega dela, sestavljenega iz treh ujemajočih se delov, ki nas spomnijo na čase, ko smo bili bratje in sestre. Projekt so ustvarili mladostniki iz Ad Formandum, združenja San Luigi in z Ljudske univerze Ajdovščina.

torek, 6. maj

**BREZMEJNO ZELENO in literarno-plesni dogodek v Kupoli INGEBORG BACHMANN**

Pesnica in pisateljica Maja Haderlap in plesalka Leonie Humitsch se predstavljata v okviru umetniške instalacije Kupola Ingeborg Bachmann, darila Koroške kulturne fundacije. V središču uprizoritve je gibanje navzven tako v dobesednem kot tudi v prenesenem pomenu. Predstavo je navdihnilo eno izmed redkih neobjavljenih pesniških del Ingeborg Bachmann z naslovom *Ängste* (*Strahovi*) iz leta 1945. Umetnici se spopadata s fragmenti besedila, njegovimi metaforami in asociacijami ter se srečujeta v kupoli in zunaj nje.

**Maja Haderlap** je dvojezična avstrijsko-koroška in slovenska pesnica in pisateljica, ki deluje tudi kot univerzitetna predavateljica na Univerzi v Celovcu. Piše pesmi, romane, eseje, radijske igre, dramske priredbe in operna besedila ter objavlja v slovenskih in nemških revijah. Najbolj znana je po *romanu Engel des Vergessens* (*Angel pozabe*) in pesniški zbirki *Langer transit* (*Dolgo prehajanje*).

**Leonie Humitsch** je na Univerzi na Dunaju magistrirala iz pedagogike plesa in dela kot plesalka, koreografinja in učiteljica plesa. Pod plesno znamko *feitanz* deluje v Avstriji, Nemčiji in Švici ter sodeluje na mednarodnih festivalih.

 sreda, 7. maj

**DREVESNI ORKESTER**

Virtualna zvočna instalacija v eksotičnem Parku Rafut, ki so jo razvili Dresdenski simfoniki in umetniški vodja Markus Rindt. Vodila nas bo na sprehodu po tem posebnem kraju v odkrivanju odprtih pripovedi ob zvokih Schumannovih *Gozdnih prizorov* in nove skladbe Mateja Bonina.

četrtek, 8. maj

**DAN BREZMEJNIH FESTIVALOV**

Celodnevno dogajanje v organizaciji Območne obrtno-podjetniške zbornice Nova Gorica v sodelovanju z Zavodom za turizem Nova Gorica in Vipavska dolina ter lokalnimi ljubiteljskimi društvi s poudarkom na ljubiteljski kulturi in okusih brez meja. Stojnice in glasba v živo.

Dan brezmejnih festivalov združuje Festival obrti in podjetništva, Okuse brez meja, Festival vrtnic, Festival ljubiteljske kulture in razglasitev zmagovalcev natečaja Podjetniško vino 2025.

petek, 9. maj

**DAN EVROPE** **in PREMIERA FILMA *NE POZABI ME***

Dan Evrope z mladimi na Trgu Evrope v izvedbi Gimnazije Nova Gorica z udeležbo treh licejev iz Gorice. Prisotne bodo aktivnosti, kot so lov na zaklad, soba pobega, kulturni program, nastop dijaškega benda in DJ-ja, stojnice v sodelovanju s Predstavništvom Evropske komisije v Sloveniji, kvizi in kolo sreče.

**Premiera filma Anje Medved *Ne pozabi me***

Celovečerni dokumentarni filmski esej je iskanje izgubljenih spominov na 2. svetovno vojno, ki jih nona ni povedala. Film bo svetovna predpremiera ob 80-letnici konca 2. svetovne vojne.

sobota, 10. maj

**MN DANCE COMPANY: *INFERNO***

Robotsko-plesna predstava je del uradnega programa v sklopu projekta Brezmejno telo. Nastala je v sodelovanju domačih MN Dance Company z avtorji Inferna Louisom-Philippom Demersom in Billom Vornom za GO! 2025 v koprodukciji z Inštitutom Kersnikova. Predstava vključuje tudi občinstvo, ki lahko izkusi delovanje robotskih »skeletonov«.